Կրծքի հարթեցում

Կրծքի հարթեցում կամ կրծքի տափակացում (, ), Կամերունի մշակույթում տարածված գործընթաց։ Սեռական հասունացման հասած աղջիկների կաթնագեղձերը թխկթխկացնում և մերսում են ծանր կամ տաք առարկաներով՝ նրանց զարգացումը դադարեցնելու նպատակով։

Նկարագրություն 
Կրծքի հարթեցման գործողությունը սովորաբար կատարում է դեռահասին մոտ գտնվող կանանցից մեկը՝ մայրը, տատը, մորաքույրը կամ կին դաստիարակը։ Հարազատները համոզված են, որ դրանով աղջկան կպաշտպանեն բռնաբարությունից և ոտնձգություններից, ինչի արդյունքում նա կկարողանա խուսափել վաղաժամ հղիությունից, որն արատավորում է ընտանիքի պատիվը, սահմանափակել սեռական ճանապարհով փոխանցվող հիվանդությունների տարածումը, կոնկրետ՝ ՄԻԱՎ/ՁԻԱՀ-ը, կամ թույլ տալ աղջկան ամուսնության փոխարեն շարունակել կրթությունը։

Ավանդույթը հիմնականում գործում է Կամերունի այն շրջաններում, որտեղ տղաները և տղամարդիկ կարծում են, որ երբ կնոջ կուրծքը սկսում է աճել, դա նշանակում է, որ նա պատրաստ է սեռական կյանքին։

Կան այս սովորույթի ներթափանցման օրինակներ Կամերունի սփյուռք, օրինակ՝ Մեծ Բրիտանիա, որտեղ երկրի օրենսդրությունը նման գործողությունները մեկնաբանում է որպես բռնություն երեխաների նկատմամբ։

Կրծքի հարթեցման համար ամենատարածված գործիքը փայտե սանդաթակն է, որը սովորաբար օգտագործվում է սնունդը տրորելու համար։ Այլ գործիքների շարքում հանդիպել են նաև տերևներ, բանաններ, կոկոսի կեղևներ, հեսանաքարեր, շերեփներ, բահիկներ և ածխի վրա տաքացված մուրճեր։

Հարթեցման գործողությունը սովորաբար կատարվում է լուսադեմին կամ մթնշաղին, նախընտրելի է փակ տեղում, օրինակ՝ խոհանոցում, որպեսզի ոչ ոք ականատես չլինի կամ չիմանա կատարվածի մասին, հատկապես տան տղամարդիկ։

Պատմություն 
Կրծքի հարթեցումը կարող է առաջացած լինել կրծքի մերսման հնագույն սովորությունից։

Կրծքի մերսումն օգնում է հավասարեցնել կաթնագեղձերի տարբեր չափսերը և թեթևացնել կերակրող մայրերի ցավը՝ մերսելով կուրծքը տաք առարկաներով (տես՝ Մաստիտ)։

Տես նաև 
 Ամազոնուհիներ

Ծանոթագրություններ 

Կանանց իրավունքներ
Բռնություն կանանց նկատմամբ
Կամերուն
Կամերունական սփյուռք
Մարմնի ձևափոխում
Երեխաների իրավունքներ
Կանանց իրավունքներն Աֆրիկայում
Սեքսիզմ
Ընտանեկան բռնություն
Մարդու սեռականություն
Սեքսուալության և գենդերային նույնականության վրա հիմնված մշակույթներ
ԱԽՎ նախագծի հոդվածներ